2018 Skryfwedstryd | Die Bloemfonteinse Skrywersvereniging
Wenners van Nasionale Skryfwedstryd van Die Bloemfonteinse Skrywersvereniging (BSV), Skrywers 2018, bekend gemaak
Die Bloemfonteinse Skrywersvereniging (BSV) se jaarlikse nasionale skryfwedstryd is vir die tiende agtereenvolgende jaar met R18 000 geborg deur die hoofborg, die Fakulteit Geesteswetenskappe van die Universiteit van die Vrystaat, vanjaar ook met 'n bydrae deur die Departement Afrikaans en Nederlands, Duits en Frans van die UV. Die BSV en NALN is al vir dekades vennote en die BSV-skryfwedstryd word jaarliks gedeeltelik geadministreer deur die Nasionale Afrikaanse Letterkundige Museum en Navorsingsentrum (NALN), wat die pos ontvang – vanjaar weer 'n goeie oes van kort onder 1000 inskrywings! Dis die grootste skryfwedstryd van sy soort sedert sy ontstaan in 1979 met inskrywing uit alle provinsies van Suid-Afrika, lande in Afrika en oorsee! Volgens Corlietha Swart, voorsitter van die BSV, getuig die uitslae vanjaar van 'n stryd van gedugte oud-wenners, met 'n paar splinternuwe "buiteperde" tussenin. Dit is vanjaar ook opvallend dat veral die Junior- en Senior skole-afdeling in Prosa, asook die Skole-Poësie getalsgewys 'n sterk groeikurwe op die grafiek vertoon – 'n bewys dat jongmense graag kreatief skryf in Afrikaans! Die BSV kan met trots terugkyk na 'n hele lys gerekende en bekroonde skrywers, wie se sluimerende skryftalent aanvanklik deur die BSV-skryfwedstryd uitgewys en in baie gevalle daarna met 'n slypskool ontwikkel is – Fanie Viljoen, Jaco Jacobs, Cariena Diedericks, Piet Steyn, Japie Bogaards, Sonja Loots, Ruan Fourie en die gereelde BSV-wenner, Hilda Smits (van Nashville, VSA), wat in 2016 as digter by Protea Boekhuis gedebuteer en haar bundel by die BSV in NALN kom bekendstel het en in 2017 daarvoor vereer is met die Ingrid Jonkerprys! Ons weet ook van een van ons gereelde wenners wat binnekort debuteer! Alle eer aan die vier onafhanklike en kundige beoordelaars wat jaarliks met anonieme beoordeling een na die ander skrywer met potensiaal om te debuteer, trefseker uit honderde BSV-inskrywings identifiseer.